भुअरा पेलिकन चिरई सभ के पेलिकन परिवार के एगो चिरई हवे। पेलिकन परिवार के बैज्ञानिक भासा में पेलिकनिडाई कहल जाला जे बड़ साइज के लमहर चोंच वाला चिरई होखे लीं आ इनहन के चोंच के नीचे बड़ साइज के झोरी नियर बनावट होला जेह में ई पानी-कानों के संगहीं मछरी आ अउरी शिकार पकड़ लेलीं आ घोंटे से पहिले पानी आ अउरी फालतू चीज एह झोरी से बाहर निकाल देलीं। भुअरा पेलिकन पेलिकन सभ के अइसन तीन गो प्रजाति सभ में से हवे जे अमेरिकी महादीपन पर पावल जालीं आ साथे साथ दुनिया के अइसन दू गो पेलिकन प्रजाति में से एक हवे जे पानी में बुड़किया मार के आपन शिकार धरे लीं। ई पेलिकन अमेरिका के अटलांटिक किनारा पर नोवा स्कोश्या से ले के अमेजन नदी के मुहाना तक ले, आ प्रशांत महासागरी किनारा पर ब्रिटिश कोलंबिया से ले के उत्तरी चिली तक के इलाका में पावल जालीं जेह में गैलापगोस दीप वाला एरियवो शामिल बाटे। इनहन के मुख्य प्रतिनिधि उपप्रजाति (नॉमिनेट सबस्पीशीज) अपना प्रजनन के काल में सुफेद कपार वाली होलीं जेह में पीयर वाश आ एकदम ऊपरी मुकुट नियर हिस्सा होला। गर्दन आ पंखा गहिरा मैरून-भूअर रंग के होला। गर्दन के ऊपरी हिस्सा पर उज्जर धारी होला, गटई के झोरी के सहारे-सहारे। नर आ मादा दुनों के रूपरंग लगभग एक्के नियर होला बाकी मादा सभ कुछ छोट साइज के होखे लीं। आँखिन के चारों ओर मौजूद गुलाबी चमड़ी प्रजनन काल के अलावा बाकी समय में चटक ना रह जाला बलुक मटियाहूँ रंग के हो जाला।